Maskin-ekspert: – Giret var underdimensjonert

Luftfarttilsynet setter alle Super Puma på bakken

MANGLER DELER: Havarikommisjonen fant denne gir-delen, som mangler tre valser. Foto: Statens Havarikommisjon

Denne kan ha forårsaket helikopterulykken på Turøy

Havarikommisjonen har sendt hasterapport til det europeiske luftfartstilsynet etter at de fant denne gir-delen fra helikopterstyrten på Turøy.

Oppdatert 2. juni 2016

Artikkelen er over fire år gammel

– Vi har funnet en utmattingssprekk på et gir i den episykliske modulen, som er det siste steget i motoren før kraften overføres til hovedrotoren på helikopteret. Det er uheldig å finne slikt i en maskin, sier avdelingsdirektør Kåre Halvorsen i Havarikommisjonen til VG.

Se stor oversikt: Slik skjedde helikopterulykkene

Tirsdag kveld sendte kommisjonen over en rapport til EASA (European Aviation Safety Agency) hvor de ber tilsynet være oppmerksomme på at denne feilen kan finnes på andre helikoptre av samme type.

Kan være årsaken

Kommisjonen anbefaler overfor EASA at man setter i verk øyeblikkelige tiltak for å sørge for sikkerheten til helikoptre av typen Airbus H225.

– Dette er noe man ikke vil ha på et luftfartøy. Vi varsler EASA og andre om at vi har oppdaget denne sprekken, og vi undersøker nå videre.

SLITASJE: Gir-delene bærer tydelig preg av slitasje eller skade. Ifølge Havarikommisjonen har de fått tretthetsbrudd. Foto: QinetiQ Statens havarikommisjon

– Kan dette være årsaken til ulykken?

– Dette er et viktig element i å forstå resten. Vi tror dette kan være en av årsakene til ulykken, men vi må undersøke videre før vi kan slå det fast, sier Halvorsen.

Slår full alarm

Maskiningeniør Jan Erik Syljeset har jobbet i Aker Solutions i over 40 år. Han sier de nye funnene fra Havarikommisjonen er avgjørende for å forklare hva som skjedde med helikopteret.

– Dette funnet viser at giret og tannhjulene der var underdimensjonert. Når det er underdimensjonert, så dannes det små sprekker som spiser seg innover helt til det blir et brudd. Og da havarerer motoren.

Han mener søkelyset nå retter seg mot produsenten av helikopteret.

– Dette er først og fremst en designfeil, og ikke en vedlikeholdsfeil. En girboks er så lukket og med så mange tannhjul at man ikke kan se dette ved en enkel inspeksjon. Dette er feil som kun kan oppdages om man demonterer hele giret, og det er det sjelden man gjør, sier Syljeset.

Han mener varselet fra Havarikommisjonen til luftfartstilsynet er alvorlig.

– Havarikommisjonen er helt nødt til å varsle tilsynet umiddelbart når de nå har funnet dette. De slår absolutt full alarm: «Sett alle helikoptre av denne typen på bakken!», sier Syljeset.

Onsdag kveld bestemte Luftfartstilsynet at Super Puma-helikoptrene skal settes på bakken og fjerner unntaket for søk- og redningsoppdrag.

Helikopteret som styrtet ved Turøy i april, var en Super Puma med modellbetegnelsen EC225LP. Kort tid etter ulykken ble denne helikoptertypen tatt ut av passasjertransport i Norge og Storbritannia. Noen dager senere ble flygeforbudet også utvidet til å omfatte forgjengeren AS332L2.

Det har likevel vært lov til å bruke disse helikoptrene til søk- og redningsoppdrag, men nå strammer Luftfartstilsynet inn og fjerner dette unntaket.

– Det er viktig å påpeke at ulykken fortsatt er under etterforskning av Havarikommisjonen og at noen endelig årsak til ulykken er ennå ikke fastlagt. Luftfartstilsynet vil holde tett kontakt med alle helikopteroperatører offshore og vil fortsatt følge granskingen nøye, opplyser Luftfartstilsynet.

Se VG-grafikk over helikopter-rotoren her:

Publisert: 01.06.16 kl. 20:02 Oppdatert: 02.06.16 kl. 04:56

Mer om Helikopterstyrten i Hordaland